Midi tnaqqas għal 10% l-art għall-bini f'Manoel Island Il-kumpanija Midi plc issottomettiet lill-Awtorità tal-Ippjanar il-masterplan ġdid tagħha għall-iżvilupp u r-restawr ta' Manoel Island kif ukoll l-impatt fuq l-ambjent ġdid tal-proġett lill-Awtorità tal-Ambjent u r-Riżorsi. Fil-masterplan il-ġdid hija qed tnaqqas l-art li fuqha se jsir il-bini minn 26% għal 10% waqt li l-ammont ta' bini ġdid issa se jkun ta' 55,000 metru kwadru minflok il-95,000 metru kwadru kif kien ippjanat qabel. Skont il-kumpanija l-ispazji miftuħin se jiżdiedu biex issa se jkun fihom 192,000 metru kwadru li 175,000 metru kwadru minnhom, id-daqs ta' erba' grawnds tal-futbol, huma spazji pubbliċi. Il-Kap Eżekuttiv tal-Midi, Mark Portelli, sostna li l-ħtieġa li jkun mibdul il-masterplan irriżulta waqt proċess ta' investigazzjoni li sar taħt is-sorveljanza ta' arkeologu indipendenti approvat mis-Sovrantendenza tal-Wirt Kulturali u li ħa madwar 24 xahar wara sejbiet arkeoloġiċi. Il-masterplan il-ġdid jeskludi l-parti tal-proġett marbuta mar-reklamazzjoni tal-art li tħares lejn ix-Xatt tal-Gżira bil-kumpanija tgħid li d-deċiżjoni ttieħdet "ħalli ma jkunx hemm impatt negattiv fuq qiegħ il-baħar u l-kommunita Gżirjana". Il-pjanijiet il-ġodda jaħsbu wkoll biex il-'yacht marina' maħsuba fil-proġett tkun tista' tilqa' fiha jottijiet ta' daqsijiet differenti, 'floating breakwater' minflok wieħed permanenti u jassiguraw li l-'slipway' fin-naħa ta' fuq tal-gżira li tintuża mid-dilettanti tiġi irranġata. Il-kumpanija qed twiegħed ukoll li tiżviluppa faċilitajiet sportivi li se jingħataw lura lill-Gvern ħalli jitgawdew mill-kommunità Gżirjana fosthom grawnd tal-futbol 'full size' għall-Gżira United FC u klabb tal-boċċi għad-dilettanti tal-lokal.